แบงก์รุมค้านรัฐล้วงลูกกองทุนค้ำเงินฝาก
ธนาคารค้านแก้กฎหมาย นำเงินคุ้มครองเงินฝากใช้หนี้กองทุนฟื้นฟูฯ ย้ำคนละวัตถุประสงค์
30 ธ.ค. 2554

ธนาคารค้านแก้กฎหมาย นำเงินคุ้มครองเงินฝากใช้หนี้กองทุนฟื้นฟูฯ ย้ำคนละวัตถุประสงค์ 
นายกฤษณ์ จันทโนทก ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า เป็นเรื่องไม่เหมาะสมหากรัฐบาลจะแก้กฎหมายเพื่อนำเงินจากสถาบันคุ้มครองเงินฝาก ที่ธนาคารพาณิชย์นำส่งปีละ 0.4% มาชดใช้หนี้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เพราะเงินที่นำส่งเป็นเงินสำรอง หากธนาคารพาณิชย์เกิดปัญหา จะได้นำเงินก้อนนี้มาช่วยเหลือประชาชนผู้ฝากเงินได้ 
อย่างไรก็ดี เงินก้อนนี้เพิ่งเริ่มเก็บได้ไม่นาน หลังจากสถาบันการเงินมีปัญหาในปี 2540 จึงมีการจัดตั้งสถาบันคุ้มครองเงินฝากขึ้น ฉะนั้นเมื่อเงินที่เก็บยังมีจำนวนไม่มาก เมื่อเทียบกับเงินฝากทั้งระบบก็ยิ่งไม่เหมาะสม ซึ่งสุดท้ายหากรัฐบาลจะแก้กฎหมายจริง แม้ธนาคารพาณิชย์ซึ่งเป็นสมาชิกผู้นำส่งเงินฝากจะคัดค้านไม่ได้ เพราะอำนาจการแก้กฎหมายอยู่ที่รัฐบาล ก็คงต้องออกมาในรูปแบบการระดมความเห็นผ่านสมาคมธนาคารไทย
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า เงินนำส่งในสถาบันคุ้มครองเงินฝากขณะนี้มีอยู่ 2.9 หมื่นล้านบาท เมื่อเทียบกับดอกเบี้ยของกองทุนฟื้นฟูฯ ที่มีอยู่ 4.5 หมื่นล้านบาทก็ไม่เพียงพอแล้ว ฉะนั้นยิ่งไม่ควรนำเงินจากสถาบันคุ้มครองเงินฝากออกมาใช้ เป็นเงินที่สำรองใช้ในอนาคตเก็บไว้เพื่อรักษาเสถียรภาพสถาบันการเงิน
“เงินก้อนนี้ควรรักษาเสถียรภาพสถาบันการเงินที่มีอยู่ในปัจจุบัน และถือเป็นเงินที่นำส่งเพื่อประกันความเสี่ยงที่อาจเกิดขึ้นในอนาคตให้กับประชาชน แต่เมื่อรัฐบาลมีแนวคิดจะนำเงินส่วนนี้ออกมาใช้จ่ายเรื่องของอดีต ก็ยิ่งขัดหลักการของการตั้งสถาบันคุ้มครองเงินฝาก” นายชาติชาย กล่าว